## Глобализацијата како релативизација и индигенизација

книга ,,Политичка хиперметропија“, ISBN 978-608-10-0206-5. Издавач: Матица Македонска 2012, стр.-------

Во очекување на расчистување со случувањата кои минатата недела ја разбрануваа македонската јавност, во услови кога јасно на виделина излезе кризата на морални, духовни и политички вредности оваа недела решив да третирам една стручна проблематика која мислам дека мошне слабо им е позната на пошироката јавност. Меѓутоа пред да се осврнам на темата би сакал уште нешто да искажам во овој невообичаен вовед од причина што за тоа ќе пишувам во некоја од наредните недели. По она што се случи минатата недела на македонската јавна сцена дојдов до ситуација конечно да видам дека во Македонија малодушноста поприми размери на епидемија, а желбата за манипулација со луѓето размери на панедмија. Конечно се уверив дека сите ние имаме проблем со нашите слепи водачи, слепи и лажни политичари и бизнисмени, и уште повеќе слепи следбеници олицетворени во ликот и делото на новинарите, но и на обичниот граѓанин. Сите овие со ист интензитет, со иста надприродна сила денес ја задушуваат Македонија и нас граѓаните. Овие аждаи толку многу ја усовршиле техниката на трансформацијата така што секојдневно или по неколку пати во денот ги гледаме еднаш како европејци а потоа како патриоти, еднаш како моралисти другпат како легалисти и легитимисти, еднаш како бранители на уставот и законите другпат како анархисти, еднаш како бранители на вредностите на правото и правдата другпат како нивни напаѓачи. Добро е што конечно паднаа маските и увидовме дека сепак се ЛАЖНИ.. И со ова завршувам во овој мој невобичаен вовед поради мојата длабока разочараност во сите погоре наборени. Се надевам дека кога ќе ми помине овој дефетизам, ќе се обидам сите нив со полно име и презиме да ги отсликам на некој од страниците на дневните весници.

Но, да се наврамат на погоре најавената тема која сакам да ја споделам со своите чиататели. Ако поимот глобализација денес ни е речиси потполно познат на сите нас, поимите релативизација и индигенизација заслужуваат малку повеќе внимание и објаснување. Ако релативизација стручно ја објаснуваме како процес каде моќта на глобалните сили ја ослабува целовитоста и апсолутниот квалитет на некој идентитет, тогаш индигенизација претставува прилагодување на странската пракса на локалните услови и исполнување на локалните потреби. Вака објаснето мислам дека на сите нас ни станува малку појасно од причина што со нив секојдневно се среќаваме. Воведување на одредени видови на потрошувачки производи, како на пример, сателитски телевизори или контрацептивни средства, во едно затворено општество може да има последици на поткопување или релативизација на постојните идентитети и обичаи, како и раздрмување на постојните политички интереси. Но, овој предизвик кај локалната пракса ретко поминува без спорови. Така на пример во Алжир, во поново време на обидите за модернизација на земјата се спротивставуваат исламските фундаметалисти, поточно групата исламска армија (ГИА) чија главна цел е искоренување на влијанието на западната култура која ја расипува чистотата на исламската мисла и обичај. Ист или слична е и ситуацијата во Авганистан со Талбинците. Таквите реакции можат да предизвикаат силно противење против воведувањето и употребата на надворешни влијанија и артефакти, кои можат да доведат дури и до симнување на сателитските антени, исто како во случајот кога во Иран за времето на Ајатолахот Хомеини беше забрането прикажување на серијата „Спасувачка служба“. Исто така, тоа може да доведе до сомнение во легитимацијата на елитата која ја потикнува модернизацијата.

По малку е драматично за една држава, иако типично за релативизирачката моќ на глобалните сили, она што би можеле да го наречеме светско културно сценарио, како што се Конвенциите во меѓународното право или декларацијата на ОН за правата на работниците, жените и децата. Тие се резултат на согласноста на државите и затоа истите ги чувствуваат како обврска и делумно или целосно ги почитуваат. Овие акти се модели, или ѕвезди водилки, за националната политика и националното залагање за примерен развој. Прифаќањето на нормите кои се во оптек во глобалниот систем донесува и зацврстува легитимација на еден режим и исто така придонесува за обликот и јачината на светското општество кое се создава. Тие сценарија се понекогаш отелотворени во она што во меѓународните односи се нарекува „режим“, како на пример, спогодбата за заштита на животната средина која произлегла од одржаниот „Самит за Земјата“ во 1992 година во Рио Де Жанеиро – Бразил. На друга страна е примерот за притисокот на меѓународната заедница организиран од страна на меѓународните сили во Босна, кој го присил водачот на босанските Срби, Радован Караџиќ, во текот на 1996 година да ја напушти својата позиција поради многубројните критики за неговиот начин за водење на граѓанската војна во Босна.

Последиците на релативизачката моќ на глобалните сили за локалниот идентитет можат да доведат до нивно целосно уништување по пат на културна хомогенизација или асимилација, односно локалниот идентитет станува проголтан и до реафирмација или зацврстување (понекогаш наречено ретрадиционализација) на постојните идентитети во облик на религиско правоверие или други типови на фундаметализам. Третата последица се согледува и преку можноста за нивна замена со хибридни култури или идентитети, кои се резултат на прилагодувањето меѓу локалното и глобалното вклучувајќи го мешањето на различни културни традиции. Кога постојат докази за отворен отпор или хибридизација на идентиетот, тогаш треба да се внесе доза на внимание во тврдењето според кое процесот на глобализација претставува ширење на западните културни вредности и понекогаш непосредно влијание кое од западот оди во другите делови на светот.

Кога сме кај индигенизацијата објаснета како прилагодување на странската пракса на локалните услови и исполнување на локалните потреби имаме бројни примери за односите меѓу локалното и глобалното кои пак можат да ни го покажат следново: прво, ни покажуваат дека западните артефакти можат целосно да се асимилираат во локалната пракса и второ, ни покажува како би требало да се биде многу внимателен при секое тврдење дека релативизирањето на светот со помош на глобалните процеси ја уништува локалната култура уважувајќи дека истите тие глобални сили на големо го отежнуваат локалниот идентитет да преживее недопрено.

**проф. д-р Јове КЕКЕНОВСКИ**